Вілі Орбан

**Вільмаш Орбан** (;  3 лістапада 1992 году) — вугорскі футбаліст, абаронца нямецкага клюбу «РБ Ляйпцыг» і нацыянальнай зборнай Вугоршчыны. Орбан нарадзіўся і гадаваўся ў Нямеччыне ў сям’і вугорца і полькі. Менавіта праз бацьку футбаліст атрымаў магчымасьць выступаць за зборную Вугоршчыны.

## Кар’ера
### Клюбная
Орбан далучыўся да акадэміі «Кайзэрсьляўтэрну» ў чатыры гады і дайшоў з клюбам да прафэсійнага статусу. У сэзоне 2011—2012 гадоў футбаліст знаходзіўся ў табары другой каманды «Кайзэрсьляўтэрну», аднак у хуткім часе прасунуўся ў асноўную каманду. Орбан дэбютаваў у складзе першай дружыны ў матчы супраць мюнхэнскай «Баварыі» 27 жніўня 2011 году. Але ў наступным гулец атрымаў траўму, празь якую ён быў вымушаны прапусьціць цэлы месяц. Не зважаючы на гэта, Орбан падпісаў свой першы прафэсійны кантракт з клюбам, паводле якога ён быў зьвязаны з клюбам да 2014 году. Па вылеце клюбу ў Бундэсьлігу 2 гулец стаў часьцей прыцягвацца да матчаў клюбу. Свой першы гол Обран забіў у пераможным матчы (3:1) супраць «Яна Рэгенсбурга» 12 траўня 2013 году. Орбан таксама браў удзел у матчах плэй-оф на вяртаньне ў Бундэсьлігу, але клюб трываў паразу ад «Гофэнгайму» паводле сукупнасьці абодвух матчаў зь лікам 5:2. 26 ліпеня 2013 году вугорац склаў новую дамову з клюбам, падоўжыўшы знаходжаньне ў клюбе да 2016 году. Затым Орбан упершыню быў капітанам дружыны 12 жніўня 2013 году ў матчы супраць «Грэйтэр Фюрту», дзе Орбанава каманда трывала паразу зь лікам 2:1. У сэзоне 2014—2015 гадоў Орбан працягваў займаць месца ў асноўным складзе клюбу, выконваючы абавязкі цэнтральнага абаронцы. Па сыходзе Срджана Лакіча, Орбан быў абраны капітанам клюбу і стаў сапраўдным улюбёнцам заўзятараў клюбам.

Аднак, у траўні 2015 году Орбан далучыўся да лігавых супернікаў клюбу «РБ Ляйпцыг». Паводле зьвестак, пераход у свой табар каштаваў новаму клюбу 2,5 мільёны эўра. Орбан дэбютаваў у складзе «РБ Ляйпцыг» у стартавай гульні сэзону, якая скончылася перамогай прадстаўнікоў Ляйпцыгу 1:0 над «Франкфуртам». Вугорац хутка зарэкамендаваў сябе і атрымаў трывалае месца ў сьпісе стартавых адзінаццаці футбалістаў, гуляючы на пазыцыі цэнтральнага абаронцы. Паводле вынікаў сэзону клюб дамогся падвышэньня да Бундэсьлігі. У новым сэзоне гулец замацаваў месца ў асноўным складзе і нават стаў віцэ-капітанам клюбу. Свой першы гол у Бундэсьлізе вугорац забіў 18 лістапада 2016 году галавой у матчы супраць «Баеру». «РБ Ляйпцыг» перамог левэркузэнскі клюб зь лікам 3:2, а гол Орбана стаў пераможным. Орбан быў афіцыйна прызначаны капітанам клюбу Ральфам Газэнгютлем 11 жніўня 2017 году. А ў кастрычніку 2017 году гулец забіў свой першы гол у розыгрышу Лігі чэмпіёнаў, улучыўшы мяч у браму «Порту». У сэзоне 2018—2019 гадоў Орбан працягваў выконваць функцыі капітану і быў важнай часткай каманды як у нацыянальным першынстве, гэтак і у розыгрышу Лігі Эўропы. Аднак, праз высокую канкурэнцыю на пазыцыі цэнтральнага абаронцы пакрысе стаў страчваць месца ў аснове, усё часьцей выходзячы на замену.

### Міжнародная
Орбан меў магчымасьць выступаць у трох нацыянальных зборных, як то Нямеччыны, Вугоршчыны і Польшчы. Спачатку Орбан абраў Нямеччыну ў якасьці краіны, за якую ён жадае гуляць. Абаронца выклікаўся склад юнацкіх і моладзевых зборных Нямеччыны. Дзякуючы шыкоўным выступаў у клюбе, Орбан разглядаўся на ролю абаронцы зборнай Нямеччыны ў розыгрышу Кубка канфэдэрацыяў 2017 году, аднак у фінальны сьпіс гульцоў не патрапіў. У выніку 1 кастрычніка 2018 году гулец абраў зборную Вугоршчыны, дэбютаваўшы ў складзе вугорскай дружыны ў матчы супраць зборнай Грэцыі 12 кастрычніка таго ж году.

## Дасягненьні
**«РБ Ляйпцыг»**:
* Уладальнік Кубка Нямеччыны: 2022, 2023
* Уладальнік Супэркубка Нямеччыны: 2023

## Крыніцы

## Вонкавыя спасылкі
* 
* 
* 

Катэгорыя:Вугорскія футбалісты